P6_TA(2007)0064

Laillisiin verkkomusiikkipalveluihin liittyvä tekijänoikeuden ja lähioikeuksien rajatylittävä kollektiivinen hallinnointi (2005/737/EY)

Euroopan parlamentin päätöslauselma 13. maaliskuuta 2007 komission 18. lokakuuta 2005 antamasta suosituksesta 2005/737/EY laillisiin verkkomusiikkipalveluihin liittyvästä tekijänoikeuden ja lähioikeuksien rajatylittävästä kollektiivisesta hallinnoinnista (2006/2008(INI))

Euroopan parlamentti, joka

- ottaa huomioon komission 18. lokakuuta 2005 antaman suosituksen 2005/737/EY [1] laillisiin verkkomusiikkipalveluihin liittyvästä tekijänoikeuden ja lähioikeuksien rajatylittävästä kollektiivisesta hallinnoinnista (jäljempänä "suositus"),

- ottaa huomioon Euroopan yhteisön perustamissopimuksen ja erityisesti sen 95 ja 151 artiklan,

- ottaa huomioon Euroopan unionin perusoikeuskirjan II-77 ja II-82 artiklan,

- ottaa huomioon Euroopan perustuslaista tehdyn sopimuksen III-181 artiklan,

- ottaa huomioon voimassa olevat kansainväliset sopimukset, joita sovelletaan musiikkioikeuksiin, eli esittävien taiteilijoiden, äänitteiden valmistajien sekä radioyritysten suojaamisesta 26. lokakuuta 1961 tehdyn Rooman yleissopimuksen, kirjallisten ja taiteellisten teosten suojaamisesta tehdyn Bernin yleissopimuksen, 20. joulukuuta 1996 tehdyn Maailman henkisen omaisuuden järjestön (WIPO) tekijänoikeussopimuksen, 20. joulukuuta 1996 tehdyn WIPOn esitys- ja äänitesopimuksen sekä teollis- ja tekijänoikeuksien kauppaan liittyvistä näkökohdista (TRIPS) 15. huhtikuuta 1994 tehdyn WTO:n sopimuksen,

- ottaa huomioon EY:n säännöstön (acquis communautaire), joka koskee tekijänoikeutta ja lähioikeuksia ja jota sovelletaan musiikkioikeuksiin, eli vuokraus- ja lainausoikeuksista sekä tietyistä tekijänoikeuden lähioikeuksista henkisen omaisuuden alalla 12. joulukuuta 2006 annetun Euroopan parlamentin ja neuvoston direktiivin 2006/115/EY [2], tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleen lähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta 27. syyskuuta 1993 annetun neuvoston direktiivin 93/83/ETY [3], tekijänoikeuden ja tiettyjen lähioikeuksien suojan voimassaoloajasta 12. joulukuuta 2006 annetun Euroopan parlamentin ja neuvoston direktiivin 2006/116/EY [4] sekä tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22. toukokuuta 2001 annetun Euroopan parlamentin ja neuvoston direktiivin 2001/29/EY [5],

- ottaa huomioon komission vihreän kirjan tekijänoikeuksista ja lähioikeuksista tietoyhteiskunnassa (KOM(1995)0382),

- ottaa huomioon esittävien taiteilijoiden oikeuksien suojelusta 15. toukokuuta 2003 antamansa päätöslauselman [6],

- ottaa huomioon yhteisön puitteista tekijänoikeuksien ja lähioikeuksien yhteisvalvontajärjestöille 15. tammikuuta 2004 antamansa päätöslauselman [7],

- ottaa huomioon 16. huhtikuuta 2004 annetun komission tiedonannon "Tekijänoikeuden ja lähioikeuksien hallinnointi sisämarkkinoilla" (KOM(2004)0261),

- ottaa huomioon 5. heinäkuuta 2006 antamansa päätöslauselman yhteisön Lissabonin ohjelman täytäntöönpanosta: Lisää tutkimusta ja innovaatiota — Investointi kasvuun ja työllisyyteen: Yhteinen lähestymistapa [8],

- ottaa huomioon sananvapaudesta Internetissä 6. heinäkuuta 2006 antamansa päätöslauselman [9],

- ottaa huomioon työjärjestyksen 45 artiklan,

- ottaa huomioon oikeudellisten asioiden valiokunnan mietinnön ja kulttuuri- ja koulutusvaliokunnan lausunnon (A6-0053/2007),

A. ottaa huomioon, että komissio ei toteuttanut laajaa ja perinpohjaista kuulemisprosessia asianomaisten osapuolten ja parlamentin kanssa ennen suosituksen hyväksymistä; katsoo, että kaikkia oikeudenhaltijaryhmiä on kuultava mahdollisista tämän alan tulevista sääntelytoimista, jotta varmistetaan oikeudenmukainen ja tasapainoinen edunvalvonta,

B. pitää sopimattomana, että komissio ei ottanut Euroopan parlamenttia virallisesti mukaan päätöksentekoon, erityisesti kun otetaan huomioon edellä mainittu 15. tammikuuta 2004 annettu parlamentin päätöslauselma sekä se, että suosituksessa mennään selvästi nykyisten sääntöjen tulkintaa tai täydennystä pidemmälle,

C. pitää sopimattomana, että valittiin oikeudellisesti sitomaton lähestymistapa kuulematta ensin Euroopan parlamenttia ja neuvostoa ja ottamatta niitä virallisesti mukaan päätöksentekoon ja että siten kierrettiin demokraattinen prosessi, varsinkin kun tehty aloite on jo vaikuttanut markkinoiden päätöksiin ja kenties vahingoittanut kilpailua ja kulttuurista monimuotoisuutta,

D. ottaa huomioon, että suosituksella pyritään sääntelemään vain musiikkiäänitteiden verkkomyyntiä, mutta koska sen sanamuoto on epätarkka, sitä voitaisiin soveltaa myös muihin musiikkiäänitteitä sisältäviin verkkopalveluihin (esimerkiksi radio- ja televisiopalveluihin); katsoo, että epäselvyydet eri lupajärjestelmien soveltamisaloissa aiheuttavat oikeudellista epävarmuutta ja haittaavat erityisesti radion ja television verkkopalveluja,

E. ottaa huomioon riskin, että interaktiivisia verkko-oikeuksia koskevia suosituksia noudattavat oikeudenhaltijat veisivät paikallisilta yhteisvalvontajärjestöiltä muita oikeuksia (esimerkiksi radio- ja televisiolähetyksiin liittyviä oikeuksia) ja siten estäisivät näiden oikeuksien käyttäjiä saamasta yhdeltä ja samalta yhteisvalvontajärjestöltä käyttöoikeuksia monipuoliseen valikoimaan,

F. pitää sopimattomina komission mahdollisia aikeita antaa suositus nykyisestä yksityisen kopioinnin sopivaa hyvitystä koskevasta järjestelmästä, sellaisena kuin se mainitaan direktiivin 2001/29/EY 5 artiklan 2 kohdan b alakohdassa, sillä siten tekijänoikeuden ja lähioikeuksien sääntelyyn sovellettava demokraattinen prosessi kierrettäisiin jälleen kerran,

G. katsoo, että on tärkeää välttää mahdolliset uhat ja saavuttaa kohtuullinen tasapaino eri sidosryhmien oikeuksien ja etujen välillä,

H. ottaa huomioon, että musiikki ei ole hyödyke ja että yhteisvalvontajärjestöt ovat lähinnä voittoa tavoittelemattomia järjestöjä, ja katsoo, että valvottuun kilpailuun perustuvan järjestelmän käyttöönotto on kaikkien oikeudenhaltijoiden edun ja kulttuurisen monimuotoisuuden ja luovuuden edistämisen mukaista,

I. katsoo, että kansallisten yhteisvalvontajärjestöjen olisi edelleen oltava tärkeässä asemassa tuettaessa uusia ja vähemmistöön kuuluvia oikeudenhaltijoita, kulttuurista monimuotoisuutta, luovuutta ja paikallista valikoimaa, mikä edellyttää, että kansallisilla yhteisvalvontajärjestöillä olisi edelleen oltava oikeus tehdä vähennyksiä kulttuuripoliittisin perustein,

J. toteaa, että nykyisellä kansallisten yhteisvalvontajärjestöjen verkostolla on tärkeä rooli taloudellisen tuen antamisessa uusien ja vähemmistönä olevien eurooppalaisten kokoelmien edistämiseen, ja että siitä tulisi pitää kiinni,

K. katsoo, että suurempi mutta valvottu kilpailu tekijänoikeuden ja lähioikeuksien kollektiivisessa hallinnoinnissa verkkomusiikkialalla voi olla hyödyllistä kaikille osapuolille ja tukea kulttuurista monimuotoisuutta, jos kilpailu on reilua ja avointa ja jos kilpailu koskee vain kyseisten palvelujen laatua ja hintaa vaikuttamatta oikeuksien arvoon,

L. on huolissaan suosituksen joidenkin määräysten mahdollisista kielteisistä vaikutuksista paikallisiin valikoimiin ja kulttuuriseen monimuotoisuuteen, sillä on vaarana, että suositaan oikeuksien keskittymistä suurille yhteisvalvontajärjestöille; katsoo, että on tutkittava sellaisen aloitteen vaikutuksia, jossa kilpailua käytetään siten, että oikeuksien hallinnoijat houkuttelevat tuottoisimpia oikeudenhaltijoita, ja että olisi tutkittava tällaisen lähestymistavan haitallisia vaikutuksia pieniin oikeudenhaltijoihin, pieniin ja keskisuuriin yhteisvalvontajärjestöihin ja kulttuuriseen monimuotoisuuteen,

M. katsoo, että jos oikeudenhaltijat ja käyttäjät voivat valita yhteisvalvontajärjestön jäsenvaltiosta riippumatta,

- on toteutettava myös asianmukaisia toimia kulttuuri-ilmaisun monimuotoisuuden suojelemiseksi ja edistämiseksi, erityisesti tarjoamalla käyttäjille yhden ja saman yhteisvalvontajärjestön kautta suuria ja monipuolisia valikoimia, joihin sisältyy paikallisia ja tietyille kohderyhmille suunnattuja valikoimia ja erityisesti maailmanlaajuinen valikoima radio- ja televisiopalveluja varten,

- on varmistettava, että kaikki oikeudenhaltijat kansallisuudesta tai asuinpaikasta tai liiketoimintamallista riippumatta saavat reilun osuuden tekijänpalkkioista niin suoraan ja oikeudenmukaisesti kuin mahdollista sekä täydet demokraattiset oikeudet osallistua kyseisen yhteisvalvontajärjestön hallinnointiin,

- ei saa antaa tuottavimpien oikeudenhaltijoiden vahvistaa johtoasemaansa vähemmän tienaavien oikeudenhaltijoiden vahingoksi tai sellaisten oikeudenhaltijoiden vahingoksi, jotka julkaisevat teoksensa ilmaista ja avointa sisältöä koskevalla luvalla,

- oikeudenhaltijoiden oikeudenmukaista kohtelua ei saa heikentää,

ja katsoo, että uudet teknologiat ovat rikastuttaneet yhteiskuntaa tarjoamalla uusia tapoja kuluttaa ja levittää musiikkiteoksia ja muita sisältöjä verkossa ja että siksi on luotava tilanne, jossa kaikkien osapuolten, myös loppukäyttäjien, etua ajatellaan ja heidät otetaan huomioon,

N. katsoo, että nykyinen vastavuoroisten sopimusten järjestelmä ja vastavuoroinen tekijänpalkkioiden keräämisen järjestelmä olisi säilytettävä siten, että kilpailu otetaan käyttöön yhteisvalvontajärjestöjen tarjoamien palvelujen tehokkuuden ja laadun sekä hallinnollisten kulujen prosenttiosuuden perusteella, ja siten, että käyttäjät maksavat luvista hinnan, jota sovelletaan maassa, jossa yksittäinen käyttäjä kuluttaa tekijänoikeuden alaista tuotetta, ja katsoo, että jäsenvaltioiden olisi luotava oikeusvarmuus niille verkkopalvelujen tarjoajille, jotka eivät harjoita musiikin verkkomyyntiä, noudattaen täysimääräisesti satelliitti- ja kaapelidirektiivin 93/83/ETY säännöksiä rajatylittävästä lähettämisestä ja annettava näille käyttäjille mahdollisuus hakea tarvittavia oikeudellisia lupia ja maksaa oikeudenmukaisia tekijänpalkkioita kaikille oikeudenhaltijaryhmille reiluin, kohtuullisin ja syrjimättömin ehdoin,

O. katsoo, että on syytä säilyttää vastavuoroisten edustussopimusten järjestelmä, koska sen ansiosta maailman kokoelmat ovat syrjimättömästi kaikkien kaupallisten ja yksityisten käyttäjien saatavilla, sillä varmistetaan oikeudenhaltijoiden parempi suojelu, turvataan todellinen kulttuurinen monimuotoisuus ja edistetään reilua kilpailua sisämarkkinoilla,

P. katsoo, että yhteisvalvontajärjestöjen olisi voitava vapaasti tarjota kaupallisille käyttäjille kaikkialla EU:ssa yleiseurooppalaisia ja monta valikoimaa käsittäviä lupia rajatylittävään käyttöön ja verkkokäyttöön sekä käyttöön matkapuhelimissa ja muissa digitaalisissa verkoissa, jos ne voivat asianmukaisesti hallinnoida myönnettyjen lupien käyttöä; katsoo, että tällaisia monta aluetta käsittäviä lupia olisi myönnettävä oikeudenmukaisesti neuvotelluin ehdoin syrjimättä käyttäjiä ja varmistaen teknisten alustojen yhteentoimivuus, niin että yhteisvalvontajärjestöjen lupien myöntämiskäytännöt eivät aiheuta kilpailun vääristymiä oikeuksien eri käyttäjien välillä eivätkä eri yhteensopimattomien teknisten siirtokeinojen välillä,

Q. katsoo, että yhteisvalvontajärjestöjen olisi tiiviissä keskinäisessä yhteistyössä pyrittävä luomaan keskitettyjä palvelupisteitä, joista kaupalliset käyttäjät voivat saada maailmanlaajuista kokoelmaa koskevan lisenssin tarvitsemalleen alueelle ja joiden avulla voidaan samalla tarjota oikeudenhaltijoille korkeatasoinen suoja, kun vältetään ns. forum shopping eli se, että käyttäjät valitsevat halvimmat lisenssit tarjoavan yhteisvalvontajärjestön; katsoo, että keskitetyn palvelupisteen säilyttämiseksi nykyinen tekijänpalkkioiden keräämisen vastavuoroinen järjestelmä olisi säilytettävä yhdessä korkeatasoisen oikeudenhaltijoiden suojan kanssa, jotta vältetään paine alentaa palkkioita, samalla kun varmistetaan, ettei ei-toivottuja reilua kilpailua haittaavia yksinoikeuksia myönnetä,

R. katsoo, että joitakin yhteisvalvontajärjestöjä on hallinnoitava entistä paremmin, varsinkin monopolien mahdollisen väärinkäytön osalta, kehittämällä yhteisvastuuta, avoimuutta, syrjimättömyyttä, kunkin oikeudenhaltijaryhmän oikeudenmukaista ja tasapainoista edustusta sekä vastuuvelvollisuutta koskevia sääntöjä yhdessä asianmukaisten valvontamekanismien kanssa jäsenvaltioissa; katsoo, että yhteisvalvontajärjestöjen olisi tarjottava palvelujaan kolmen perusperiaatteen - tehokkuuden, oikeudenmukaisuuden ja avoimuuden - pohjalta,

S. ottaa huomioon, että silloin kun oikeuksia hallinnoidaan yhteisesti, jäsenvaltioiden olisi luotava tasapuolisia ja tehokkaita riitojenratkaisumenettelyjä, jotta voidaan varmistaa, että oikeudenhaltijoilla ja käyttäjillä on käytettävissään keino riitojen ratkaisuun rajoittamatta jokaiselle kuuluvaa oikeutta asian viemiseen oikeuteen, ja katsoo siksi, että jäsenvaltioissa olisi otettava käyttöön kaikkia sidosryhmiä koskevia oikeudenmukaisia, riippumattomia ja tehokkaita riidanratkaisumekanismeja, jotka perustuvat selkeisiin ja olennaisiin kriteereihin,

T. katsoo, että komission olisi toteutettava perusteellinen, paikkansapitäviin ja kattaviin tietoihin perustuva vaikutustenarviointi sopimusten kehittymisestä ja täytäntöönpanosta monta aluetta ja monta valikoimaa käsittävien verkkopalvelujen lupien mahdollisten tulosten edistämiseksi ja riskien arvioimiseksi ja otettava arvioinnin yhteydessä täysimääräisesti huomioon kulttuuriset, taloudelliset ja sosiaaliset ulottuvuudet,

U. katsoo, että tarvitaan yhteisiä välineitä ja verrannollisia parametreja ja yhteisvalvontajärjestöjen toimintaalojen koordinointia yhteisvalvontajärjestöjen välisen yhteistyön parantamiseksi ja tietoyhteiskunnan kehityksen huomioon ottamiseksi,

V. katsoo, että kaikki toimet kilpailun lisäämiseksi sisämarkkinoilla ja eurooppalaisten musiikkiteosten kansainvälisen levittämisen edistämiseksi riippumatta siitä, mikä yhteisvalvontajärjestö hallitsee tekijänoikeuksia, ovat myönteisiä, kun pidetään mielessä, että kaikkia valikoimia, riippumatta siitä, ovatko ne laajasti tunnettuja, olisi kohdeltava yhdenvertaisesti,

W. ottaa huomioon, että vaikka suositusta on määrä soveltaa vain musiikkiäänitteiden verkkomyyntiin, sen väljä sanamuoto kattaa muitakin verkkopalveluja (kuten radio- ja televisiopalvelut), jotka sattuvat sisältämään kyseisten äänitteiden musiikkia, mutta jotka kärsisivät suosituksen luomasta oikeudellisesta epävarmuudesta sen suhteen, mitä lupajärjestelmää kyseisiin palveluihin sovelletaan, ja katsoo, että sisämarkkinoihin sovellettavien teknisten ratkaisujen on edistettävä avoimuutta ja yhteentoimivuutta muodoissa, joilla suojellaan sekä kuluttajia että oikeudenhaltijoita,

X. katsoo, että laajempi kilpailu musiikkiteollisuuden tekijänoikeuksien ja lähioikeuksien kollektiivisessa hallinnoinnissa voisi reilua ja avointa ollessaan ja oikeissa olosuhteissa taata eurooppalaisten musiikintekijöiden aseman (paikalliset tekijät ja vähemmistönä olevat kokoelmat mukaan luettuina) sekä vahvistaa Euroopan kulttuurista monimuotoisuutta,

Y. katsoo, että komission olisi arvioitava sopivia aloitteita, joilla varmistetaan kokoelmien, myös pienten tai paikallisten kokoelmien, laaja ja jatkuva julkinen saatavuus kulttuuri-ilmaisujen moninaisuuden suojelemista ja edistämistä koskevan Unescon yleissopimuksen mukaisesti ottaen huomioon digitaaliajan erityisluonne ja lisäksi sen välittömät ja välilliset vaikutukset tekijöiden ja kulttuurisen monimuotoisuuden yleiseen asemaan;

1. pyytää komissiota tekemään selväksi, että vuoden 2005 suositusta sovelletaan yksinomaan musiikkiäänitteiden verkkokauppaan, ja antamaan mahdollisimman pian - kuultuaan huolellisesti asianomaisia osapuolia - ehdotuksen joustavaksi puitedirektiiviksi, jonka Euroopan parlamentti ja neuvosto hyväksyvät yhteispäätösmenettelyllä, tavoitteena säännellä tekijänoikeuden ja lähioikeuksien kollektiivista hallinnointia rajatylittävien verkkomusiikkipalvelujen alalla, ja ottamaan huomioon digitaalisen aikakauden erityisluonteen ja suojelemaan Euroopan kulttuurista monimuotoisuutta, pieniä sidosryhmiä ja paikallisia valikoimia yhdenvertaisen kohtelun periaatteen pohjalta;

2. korostaa, että komission olisi kuultava asianomaisia osapuolia mahdollisimman laajalta pohjalta ja käsiteltävä keskustelussaan kaikkia muitakin vaihtoehtoja eikä vain niitä, jotka hahmotellaan sen suosituksessa ja 7. heinäkuuta 2005 annetussa komission työasiakirjassa, joka koski tutkimusta rajatylittävän tekijänoikeuden yhteistä hallinnointia koskevasta yhteisöaloitteesta;

3. ymmärtää ja kannattaa määräyksiä, joiden mukaan oikeudenhaltijat voivat nykyään valita yhteisvalvontajärjestön, määrittää luovutettavat verkko-oikeudet ja niiden alueellisen soveltamisalan, peruuttaa oikeudet yhteisvalvontajärjestöltä tai siirtää ne toiselle yhteisvalvontajärjestölle, ja korostaa, että on tärkeää ottaa huomioon myös yhteisvalvontajärjestöjen keskinäisen yhteistyön tehokkuus, jotta voidaan säilyttää myös pienten ja paikallisten oikeudenhaltijoiden edut ja turvata näin kulttuurinen monimuotoisuus;

4. katsoo myös, että tekijöiden etuja ja näin ollen Euroopan kulttuurista monimuotoisuutta voidaan parhaiten valvoa perustamalla reilu ja avoin kilpailujärjestelmä, jonka avulla voidaan estää tekijänpalkkioiden polkeminen;

5. kehottaa jäsenvaltioita ja yhteisvalvontajärjestöjä varmistamaan kaikkien oikeudenhaltijaryhmien tasapuolinen edustus yhteisvalvontajärjestöissä ja siten tasapainoinen osallistuminen näiden sisäiseen päätöksentekoon;

6. korostaa, että ehdotetulla direktiivillä ei saisi millään tavoin heikentää toiminnan perustana olevien luovien yritysten kilpailukykyä, yhteisvalvontajärjestöjen tarjoamien palvelujen tehokkuutta tai kaupallisten käyttäjien, varsinkaan pienten oikeudenhaltijoiden ja käyttäjien kilpailukykyä ja että sillä olisi

- taattava oikeudenhaltijoille korkeatasoinen suojelu ja yhdenvertainen kohtelu,

- varmistettava, että teollis- ja tekijänoikeuksia koskevat EU:n oikeudellisen kehyksen tai yhteisön säännöstön säännökset vaikuttavat todella, merkittävästi ja asiaankuuluvasti kaikkien oikeudenhaltijaryhmien tehokkaaseen suojeluun, mitä olisi arvioitava säännöllisesti ja tarvittaessa tarkistettava,

- oltava perustanaan yhteisvastuu sekä riittävä ja oikeudenmukainen tasapaino oikeudenhaltijoiden välillä yhteisvalvontajärjestöissä,

- korostettava vaihtoehtoisen riidanratkaisun käyttöä, jotta kaikille osapuolille annetaan mahdollisuus välttää pitkiä ja kalliita oikeusprosesseja, samalla kun varmistetaan omistajien ja käyttäjien oikeudenmukainen kohtelu,

- tuettava yhteisvalvontajärjestöjen demokraattista, avointa ja vastuullista hallinnointia, muun muassa luomalla vähimmäisvaatimukset organisaatiorakenteille, avoimuudelle, edustukselle, tekijänoikeuksien levittämistä koskeville säännöille, kirjanpidolle ja oikeussuojakeinoille,

- varmistettava yhteisvalvontajärjestöjen täydellinen avoimuus, erityisesti hinnoittelun, hallintokustannusten ja jakelurakenteen osalta, ja tarvittaessa annettava säännöt yhteisvalvontajärjestöjen sääntelyä ja valvontaa varten,

- edistettävä luovuutta ja kulttuurista monimuotoisuutta,

- sallittava vain reilu ja valvottu kilpailu ilman alueellisia rajoituksia, mutta tarpeellisine ja sopivine laadullisine kriteereineen tekijänoikeuden kollektiivista hallinnointia sekä oikeuksien arvon säilyttämistä varten,

- vältettävä tekijänpalkkioiden alentamisen painetta varmistamalla se, että käyttäjille myönnetään luvat niiden hintojen perusteella, joita sovelletaan maassa, jossa tekijänoikeudella suojattu teos kulutetaan (niin sanottu "kohdemaa"), ja autettava saattamaan oikeudenhaltijoiden tekijänpalkkiot asianmukaiselle tasolle,

- säilytettävä yhteisvalvontajärjestöjen kulttuurinen ja sosiaalinen asema samalla kun varmistetaan, että niillä hallinnoidaan oikeudenhaltijoiden varoja ja tarjotaan palveluja oikeudenkäyttäjille ja oikeudenhaltijoille siten, että varmistetaan mahdollisimman pitkälle se, että niitä suojellaan,

- edistettävä tehokkuussyistä tiedonvaihtoa ja velvoitettava kaupalliset käyttäjät ja tuottajat esittämään yhteisvalvontajärjestöille kyseiset kattavat ja paikkansapitävät tiedot vapaasti saatavilla olevassa muodossa, mikä on tarpeen, jotta ne voivat tunnistaa oikeudenhaltijat ja hallinnoida heidän oikeuksiaan asianmukaisesti,

- tarjottava käyttäjille korkea oikeusvarmuus ja säilytettävä minkä tahansa EU:n yhteisvalvontajärjestön lisensoinnin ja yhteentoimivien teknisten alustojen avulla maailmanlaajuisen valikoiman saatavuus,

- otettava huomioon käyttäjien ja markkinoiden edut ja erityisesti varmistettava, että pienillä ja keskisuurilla käyttäjillä on riittävä oikeussuoja ja että riitatapauksessa käytettävissä on tehokas ja kohtuuhintainen riidanratkaisumekanismi, joka ei rasita käyttäjiä kohtuuttomilla oikeuskuluilla,

- edistettävä oikeudenhaltijoiden mahdollisuuksia kehittää uuden polven kollektiivisia musiikin lisensointimalleja, jotka on suunniteltu kaikkialla EU:ssa tapahtuvaa verkkokäyttöä ajatellen ja jotka on sovitettu entistä paremmin verkkoympäristöön, vastavuoroisten sopimusten ja tekijänpalkkioiden vastavuoroisen keräämisen perusteella, samalla kun varmistetaan se, että oikeudenhaltijat eivät käytä hyväkseen asemaansa estääkseen maailmanlaajuisen valikoiman kollektiivisen lisensoinnin keskitetysti,

- hyödynnettävä avointen, yhteentoimivien teknisten toimien ja alustojen markkinasovelluksia, joilla voidaan suojella oikeudenhaltijoita ja antaa kuluttajille mahdollisuus laillisesti hankkimansa laillisen sisällön normaaliin käyttöön ja kehittää uusia kaupallisia malleja tietoyhteiskunnassa,

- tyydytettävä riittävällä tavalla virtaviivaisten verkkomarkkinoiden tulevat tarpeet vaarantamatta reilua kilpailua, kulttuurien monimuotoisuutta tai musiikin arvoa,

- otettava huomioon laillisten verkkomusiikkipalvelujen eri muodot ja luotava erityisiä sääntöjä niiden kehityksen edistämiseksi,

- varmistettava lisensointijärjestelmien tehokkuus ja yhdenmukaisuus (esimerkiksi hankkimalla radio- ja televisiopalvelujen oikeudet noudattaen tekijänoikeutta koskevaa lainsäädäntöä siinä jäsenvaltiossa, jossa lähettäjä aloittaa viestintänsä) ja helpotettava nykyisten kollektiivisten sopimusten laajentamista olemassa olevan sisällön interaktiivisen verkkojakelun (kuten podcasting) sisällyttämiseksi niihin,

- vältettävä markkinavoimien liikaa keskittämistä varmistamalla, että suurimmat oikeudenhaltijat eivät voi myöntää yksinoikeuksia yhdelle yhteisvalvontajärjestelmälle tai erittäin harvoille yhteisvalvontajärjestelmille, millä taataan se, että maailmanlaajuinen valikoima on kaikkien yhteisvalvontajärjestelmien saatavilla oikeuksien myöntämiseksi käyttäjille,

- annettava käyttäjille mahdollisuus saada Euroopan laajuisia lupia miltä tahansa yhteisvalvontajärjestelmältä, joka hallitsee maailmanlaajuista valikoimaa,

- säilytettävä järjestelmä, jossa yhteisvalvontajärjestelmä kerää tekijänpalkkiot vastavuoroisesti jäseniään varten,

- otettava käyttöön kilpailu yhteisvalvontajärjestelmien tarjoamien palvelujen tehokkuuden ja laadun perusteella eikä oikeudenhaltijoiden palkkioiden tason perusteella;

7. katsoo lisäksi, että vastavuoroisuusjärjestelmän täyden toimivuuden varmistamiseksi kaikkien oikeudenhaltijoiden hyväksi on tärkeää kieltää kaikenlaiset suurten oikeudenhaltijoiden ja yhteisvalvontajärjestöjen väliset rojaltien suoraa keräämistä koskevat yksinoikeutetut valtuutukset kaikissa jäsenvaltioissa, koska se johtaisi kansallisten yhteisvalvontajärjestöjen nopeaan katoamiseen ja heikentäisi vähemmistönä olevien kokoelmien ja Euroopan kulttuurisen monimuotoisuuden asemaa;

8. tukee ajatusta, että yhteisvalvontajärjestöjen olisi saatava vapaasti myöntää missä tahansa Euroopan unionin alueella oleville kaupallisille käyttäjille yleiseurooppalaisia ja useampaa kokoelmaa koskevia lisenssejä verkkokäyttöä varten (mukaan lukien käyttö matkapuhelimissa) reiluin ja tapauskohtaisesti neuvotelluin ehdoin ja ketään käyttäjää syrjimättä; kehottaa komissiota teettämään arviointitutkimuksen yhden kaikenkattavan lisenssin aiheuttamista vaikutuksista verkkopalveluihin ja tekijöiden taloudelliseen ja sosiaaliseen tilanteeseen;

9. kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.

[1] EUVL L 276, 21.10.2005, s. 54.

[2] EUVL L 376, 27.12.2006, s. 28.

[3] EYVL L 248, 6.10.1993, s. 15.

[4] EUVL L 372, 27.12.2006, s. 12.

[5] EYVL L 167, 22.6.2001, s. 10.

[6] EUVL C 67 E, 17.3.2004, s. 293.

[7] EUVL C 92 E, 16.4.2004, s. 425.

[8] Hyväksytyt tekstit, P6_TA(2006)0301.

[9] Hyväksytyt tekstit, P6_TA(2006)0324.

--------------------------------------------------